《汪大雅善𨽻书诗以赠之》
元代·揭汯

汉𨽻变秦石，中郎实云祖。浑浑元气运，生意蓄未吐。

钟梁已小变，唐遂失其武。迨元数公起，精妙可追古。

凤翥与鸾翔，烂然照中土。老成既凋谢，来者或未睹。

纷纷欲争高，往往背前矩。峭刻少浑成，痴肥乏筋膂。

收敛类畏缩，轩张或伤怒。规矩事模仿，又若优孟舞。

汪君忽杰立，落笔蔡为主。见此神骨全，真若古钟吕。

美玉出荆璞，明珠还合浦。况当文物新，制作方并举。

纪常勒钟鼎，封岱禅梁甫。大书与特书，执笔当俟子。

具兹华国文，名已登天府。

作者简介：（1304—1373）元龙兴富州人，字伯防。揭傒斯子。少苦学，年十八，尽通六经大义。以荫补秘书郎，迁国史院编修官，转太常博士。历官佥江西湖东道肃政廉访司事。守建宁，拒陈友谅复延平等三州。改江西行省郎中，未赴。转至山东，升秘书少监。赴洛，授刑部侍郎，不就。元亡，南还。